Oraklu kontra l-Eġittu Fl-għaxar sena , fit-tnax tal-għaxar xahar, ġietni l-kelma tal-Mulej, u qalli: "O bniedem, dawwar wiċċek lejn il-Fargħun, sultan tal-Eġittu, u ħabbar kontrih u kontra l-Eġittu kollu. Tkellem u għid: Dan jgħid Sidi l-Mulej: Arani kontrik, ja Fargħun, sultan tal-Eġittu, il-kukkudrill il-kbir imxaħxaħ f'nofs in-Nil, li qal: 'Tiegħi n-Nil. Jien għamiltu.' Indaħħallek il-foxxni fi xdieqek, u nqabbadlek il-ħut tan-Nil ma' qxurek; intellgħek min-Nil tiegħek, u l-ħut kollu tan-Nil, imqabbad ma' qxurek. U nwaddbek fid-deżert, lilek u l-ħut kollu tan-Nil tiegħek; fuq wiċċ ir-raba' taqa', ma jiġbrukx u ma jidfnukx. Imma nħallik mitluq biex jikluk il-bhejjem tal-art, u l-għasafar tas-sema. U jkun jaf kull min jgħammar fl-Eġittu li jien il-Mulej, għax int kont appoġġ tal-qasab għad-dar ta' Iżrael. U meta qabduk f'idhom, int inqsamt u ċarrattilhom ilkoll idejhom; u meta strieħu fuqek inksirt, u fekkiktilhom ilkoll ġenbejhom. "Għalhekk dan jgħid Sidi l-Mulej: 'Arani, se nġib fuqek ix-xabla u nqaċċat minnek nies u bhejjem. U ssir l-art tal-Eġittu ħerba u xagħra, u jkunu jafu li jien il-Mulej, għax int għedt: Tiegħi n-Nil, u jien għamiltu. 'Għalhekk arani kontrik u n-Nil tiegħek, u nagħmel xagħra mill-art tal-Eġittu, minn Migdol sa Suweni u sal-fruntieri ta' Kus. U ebda riġel ta' bniedem ma jirfes fih u ebda riġel ta' bhima ma jgħaddi minnu; u għal erbgħin sena ma jgħammar ħadd fih. 'Nagħmel mill-Eġittu art xagħrija f'nofs artijiet xagħrija oħra, u blietha għal erbgħin sena jkunu ħerbiet f'nofs bliet oħra mħarbta: inxerred l-Eġizzjani f'nofs il-ġnus u nferrixhom mal-artijiet. 'Għax dan jgħid Sidi l-Mulej: Fi tmiem l-erbgħin sena jien niġbor l-Eġizzjani minn fost il-ġnus li fihom kienu mxerrda. U nbiddlilhom xortihom, u nerġa' nġibhom fl-art ta' Patros , fl-art fejn tnisslu, u hemm ikunu saltna ċkejkna. Tkun l-iċken fost is-saltniet, u ma togħliex aktar fuq is-saltniet l-oħra; inċekkinhom biex ma jogħlewx aktar fuq il-ġnus. U ma jkunux aktar it-tama ta' dar Iżrael, imma tifkira ta' ħżunithom, ta' meta kienu jduru għal għandhom. 'U hekk ikunu jafu li jien il-Mulej.' " Fis-sena sebgħa u għoxrin , fl-ewwel tal-ewwel xahar, ġietni l-kelma tal-Mulej u qalli: "O bniedem, Nabukodonosor, sultan ta' Babilonja, ħaddem bis-sħiħ l-eżerċtu tiegħu u għabbiehom b'xogħol iebes kontra Tir ; kull ras tfartset, kull spalla saret ġerħa waħda, u b'danakollu ma ħadu xejn minn Tir, u la hu u lanqas l-eżerċtu tiegħu, għat-taħbit li tħabtu għalih. Għalhekk dan jgħid Sidi l-Mulej: "Arani, se nagħti lil Nabukodonosor, sultan ta' Babilonja, l-art tal-Eġittu u jeħodlu l-ġid tiegħu, ineżżgħu u jagħmel priża minn ħwejġu, u b'hekk iħallas l-eżerċtu tiegħu. Għat-taħbit li tħabat kontra Tir nagħtih l-art tal-Eġittu, għax kulma għamlu, għamluh lili," oraklu ta' Sidi l-Mulej. Dakinhar innibbet qarn, bniedem qawwi, għal dar Iżrael, u lilek niftaħlek fommok f'nofshom, u jkunu jafu li jien il-Mulej."